CELEX: 32022R0312
Language: sl
Date: 2022-02-24 00:00:00
Title: Uredba (EU) 2022/312 Evropskega parlamenta in Sveta z dne 24. februarja 2022 o spremembi Uredbe (EU) 2020/1429 glede trajanja referenčnega obdobja za uporabo začasnih ukrepov v zvezi z naložitvijo uporabnin za železniško infrastrukturo (Besedilo velja za EGP)

28.2.2022   
               
               
                  SL
               
               
                  Uradni list Evropske unije
               
               
                  L 55/1
               
            
         UREDBA (EU) 2022/312 EVROPSKEGA PARLAMENTA IN SVETA
         z dne 24. februarja 2022
         o spremembi Uredbe (EU) 2020/1429 glede trajanja referenčnega obdobja za uporabo začasnih ukrepov v zvezi z naložitvijo uporabnin za železniško infrastrukturo
         (Besedilo velja za EGP)
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 91 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega ekonomsko-socialnega odbora (1),
         po posvetovanju z Odborom regij,
         v skladu z rednim zakonodajnim postopkom (2),
         ob upoštevanju naslednjega:
         
                     (1)
                  
                  
                     Pandemija COVID-19 je povzročila močno zmanjšanje železniškega prometa zaradi znatnega upada povpraševanja. To je resno vplivalo na prevoznike v železniškem prometu.
                  
               
                     (2)
                  
                  
                     Te okoliščine so izven nadzora prevoznikov v železniškem prometu, ki se soočajo s precejšnjimi likvidnostnimi težavami in velikimi izgubami, v nekaterih primerih pa jim grozi insolventnost.
                  
               
                     (3)
                  
                  
                     Da bi se preprečile negativne gospodarske posledice pandemije COVID-19 in podprli prevozniki v železniškem prometu, je Uredba (EU) 2020/1429 Evropskega parlamenta in Sveta (3) državam članicam omogočila, da upravljavcem infrastrukture dovolijo, da znižajo, odložijo ali oprostijo plačila uporabnin za dostop do železniške infrastrukture. Ta možnost je bila odobrena za referenčno obdobje od 1. marca 2020 do 31. decembra 2020 ter je bila z Delegirano uredbo Komisije (EU) 2021/1061 (4) podaljšana do 31. decembra 2021.
                  
               
                     (4)
                  
                  
                     Pandemija COVID-19 še traja in zaradi pojava novih zelo nalezljivih in nepredvidljivih različic, kot je različica COVID-19 omikron, bodo morda potrebni novi omejevalni ukrepi.
                  
               
                     (5)
                  
                  
                     Pandemija COVID-19 še naprej negativno vpliva na železniški promet in mogoče je, da bodo prevozniki v železniškem prometu še naprej prizadeti. Da bi se odzvali na nujne potrebe tega sektorja, bi bilo treba referenčno obdobje iz Uredbe (EU) 2020/1429 dodatno podaljšati do 30. junija 2022.
                  
               
                     (6)
                  
                  
                     Zaradi nepredvidljivega razvoja pandemije COVID-19, nenadnega pojava novih različic in potrebe po oceni njihovega vpliva na železniški sektor je potreben hiter in prožen regulativni odziv. Da bi preprečili vrzel v odzivu na trenutne razmere, je bistveno, da se zagotovi neprekinjena uporaba pravil po 31. decembru 2021. Glede na naravo ukrepov, določenih z Uredbo (EU) 2020/1429, retroaktivna uporaba podaljšanja referenčnega obdobja ne povzroča kršitve legitimnih pričakovanj zadevnih oseb.
                  
               
                     (7)
                  
                  
                     Komisija bi morala stalno analizirati gospodarski vpliv pandemije COVID-19 na železniški sektor in, če se razmere ne izboljšajo, bi Unija morala imeti možnost, da brez nepotrebnega odlašanja podaljša obdobje uporabe ukrepov, določenih z Uredbo (EU) 2020/1429.
                  
               
                     (8)
                  
                  
                     Za podaljšanje veljavnosti pravil, določenih v Uredbi (EU) 2020/1429, če je to potrebno in utemeljeno, bi bilo treba na Komisijo prenesti pooblastilo, da v skladu s členom 290 Pogodbe o delovanju Evropske unije sprejme akte v zvezi s podaljšanjem referenčnega obdobja, v katerem se uporabljajo ukrepi iz Uredbe (EU) 2020/1429. Zlasti je pomembno, da se Komisija pri svojem pripravljalnem delu ustrezno posvetuje, vključno na ravni strokovnjakov, in da se ta posvetovanja izvedejo v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje (5). Za zagotovitev enakopravnega sodelovanja pri pripravi delegiranih aktov Evropski parlament in Svet zlasti prejmeta vse dokumente sočasno s strokovnjaki iz držav članic, njuni strokovnjaki pa se sistematično lahko udeležujejo sestankov strokovnih skupin Komisije, ki zadevajo pripravo delegiranih aktov.
                  
               
                     (9)
                  
                  
                     Ker cilja te uredbe, in sicer podaljšanja uporabe začasnih pravil o naložitvi uporabnin za železniško infrastrukturo v odziv na nujne razmere zaradi pandemije COVID-19, države članice ne morejo zadovoljivo doseči, temveč se zaradi obsega ali učinkov ukrepa lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja.
                  
               
                     (10)
                  
                  
                     Uredbo (EU) 2020/1429 bi bilo zato treba ustrezno spremeniti.
                  
               
                     (11)
                  
                  
                     Zaradi nujnosti, ki jo narekujejo izjemne okoliščine, ki jih je povzročila pandemija COVID-19 in ki upravičujejo predlagane ukrepe, in zlasti da bi se lahko potrebni ukrepi sprejeli hitro ter s tem reševale resne in neposredne težave, s katerimi se sooča sektor, je primerno določiti izjemo od roka osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo.
                  
               
                     (12)
                  
                  
                     Da bi se zagotovila kontinuiteta in da bi se omogočila takojšnja uporaba ukrepov iz te uredbe, bi morala ta uredba nujno začeti veljati na dan objave v Uradnem listu Evropske unije in bi se morala uporabljati z retroaktivnim učinkom od 1. januarja 2022 –
                  
               SPREJELA NASLEDNJO UREDBO:
         
            Člen 1
            Spremembe Uredbe (EU) 2020/1429
            Uredba (EU) 2020/1429 se spremeni:
            
                        (1)
                     
                     
                        člen 1 se nadomesti z naslednjim:
                        
                           „Člen 1
                           Ta uredba določa začasna pravila o naložitvi uporabnin za železniško infrastrukturo, kot je določena v poglavju IV Direktive 2012/34/EU. Uporablja se za uporabo železniške infrastrukture za storitve v notranjem in mednarodnem železniškem prometu, ki spada na področje uporabe navedene direktive, v obdobju od 1. marca 2020 do 30. junija 2022 (v nadaljnjem besedilu: referenčno obdobje).“;
                        
                     
                  
                        (2)
                     
                     
                        v členu 5 se odstavek 2 nadomesti z naslednjim:
                        
                           „2.   Kadar Komisija na podlagi podatkov iz odstavka 1 ugotovi, da je obseg železniškega prometa v primerjavi z obsegom v ustreznem obdobju v prejšnjih letih še vedno manjši in da se bo to najverjetneje nadaljevalo, ter tudi ugotovi, da je to na podlagi najboljših razpoložljivih znanstvenih podatkov posledica vpliva pandemije COVID-19, Komisija v skladu s členom 6 sprejme delegirane akte za ustrezno spremembo referenčnega obdobja, določenega v členu 1. Z vsako tako spremembo se lahko referenčno obdobje podaljša samo za obdobje do šest mesecev, pri tem pa referenčno obdobje ne sme biti podaljšano po 31. decembru 2023.“;
                        
                     
                  
                        (3)
                     
                     
                        v členu 6 se odstavek 2 nadomesti z naslednjim:
                        
                           „2.   Pooblastilo za sprejemanje delegiranih aktov iz člena 5(2) se na Komisijo prenese do 31. decembra 2023.“
                        
                     
                  
         
            Člen 2
            Začetek veljavnosti
            Ta uredba začne veljati na dan objave v Uradnem listu Evropske unije.
            Uporablja se od 1. januarja 2022.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 24. februarja 2022
            
               
                  Za Evropski parlament
               
               
                  predsednica
               
               R. METSOLA
            
            
               
                  Za Svet
               
               
                  predsednica
               
               A. PANNIER-RUNACHER
            
         
         
            (1)  Mnenje z dne 19. januarja 2022 (še ni objavljeno v Uradnem listu).
         
            (2)  Stališče Evropskega parlamenta z dne 16. februarja 2022 (še ni objavljeno v Uradne listu) in odločitev Sveta z dne 24. februarja 2022.
         
            (3)  Uredba (EU) 2020/1429 Evropskega parlamenta in Sveta z dne 7. oktobra 2020 o določitvi ukrepov za trajnostni trg storitev v železniškem prometu zaradi izbruha COVID-19 (UL L 333, 12.10.2020, str. 1).
         
            (4)  Delegirana uredba Komisije (EU) 2021/1061 z dne 28. junija 2021 o podaljšanju referenčnega obdobja iz Uredbe (EU) 2020/1429 Evropskega parlamenta in Sveta o določitvi ukrepov za trajnostni trg storitev v železniškem prometu zaradi izbruha COVID-19 (UL L 229, 29.6.2021, str. 1).
         
            (5)  UL L 123, 12.5.2016, str. 1.